b'\n_START_ARTICLE_\nStimpankas\n_START_PARAGRAPH_\nStimpankas (angl. steampunk) \xe2\x80\x93 vienas i\xc5\xa1 fantastikos \xc5\xbeanr\xc5\xb3, kurio veiksmas vyksta anachronistin\xc4\x97je Viktorijos epochoje arba alternatyvioje jos versijoje. Stimpanke visi dabartiniai mokslo atradimai buvo padaryti ankstyvesn\xc4\x97je istorijoje su turimomis priemon\xc4\x97mis. Tipi\xc5\xa1kiausias pavyzdys yra garo varikliais varomi l\xc4\x97ktuvai.\n_START_SECTION_\nKilm\xc4\x97\n_START_PARAGRAPH_\nTerminas stimpankas (angl. steampunk) buvo adaptuotas nuo kito fantastikos \xc5\xbeanro\xc2\xa0\xe2\x80\x93 kiberpanko (angl. cyberpunk). I\xc5\xa1 prad\xc5\xbei\xc5\xb3 jis, kaip ir kiberpankas, buvo tipi\xc5\xa1ka distopija, pie\xc5\xa1ianti ni\xc5\xabr\xc5\xb3 pasaul\xc4\xaf. Besivystant atsirado ir \xc5\xa1viesesni\xc5\xb3, ar net utopini\xc5\xb3 k\xc5\xabrini\xc5\xb3, patraukli\xc5\xb3 Viktorijos laik\xc5\xb3 mokslini\xc5\xb3 roman\xc5\xb3 stiliumi._NEWLINE_Stimpankas da\xc5\xbeniausiai koncentruojasi apie tikr\xc4\x85, teorin\xc4\x99 ar i\xc5\xa1galvot\xc4\x85 Viktorijos epochos technologij\xc4\x85, \xc4\xafskaitant garo variklius, prisukamus prietaisus ir skirtum\xc5\xb3 skai\xc4\x8diavimo ma\xc5\xa1inas. V\xc4\x97liau \xc5\xbeanras nuo Viktorijos epochos i\xc5\xa1sipl\xc4\x97t\xc4\x97 ir \xc4\xaf viduram\xc5\xbeius, prad\xc4\x97jo mai\xc5\xa1ytis su magine fantastika ir siaubo fantastika. Stimpanko k\xc5\xabriniuose da\xc5\xbenai randamos \xc4\xafvairios slaptos draugijos ir s\xc4\x85mokslo teorijos, pavyzd\xc5\xbeiui, Mason\xc5\xb3 lo\xc5\xbe\xc4\x97 ar Bavarijos Iliuminati. Taip pat pasitaiko ir Loverkrafto, okultizmo ir gotikinio siaubo \xc4\xaftakos.\n_START_SECTION_\nAnkstyvasis stimpankas\n_START_PARAGRAPH_\nStimpankas atsirado apie 1980 m. kaip kiberpanko po\xc5\xbeanris._NEWLINE_K.V.D\xc5\xbeeterio romanas \xe2\x80\x9eMorliko Naktis\xe2\x80\x9c (Morlick Night, 1979) da\xc5\xbenai laikomas vienu i\xc5\xa1 tipi\xc5\xa1k\xc5\xb3 \xc5\xbeanro pradinink\xc5\xb3. Jis naudoja daug H.Velso \xe2\x80\x9eLaiko ma\xc5\xa1inos\xe2\x80\x9c id\xc4\x97j\xc5\xb3, kurias D\xc5\xbeeteris praple\xc4\x8dia ir savo k\xc5\xabryba. Kitas ankstyvas pavyzdys gali b\xc5\xabti Roberto Heinleino knyga \xe2\x80\x9e\xc5\xbdv\xc4\x97ries skai\xc4\x8dius\xe2\x80\x9c (1980), kurioje randamos alternatyvios visatos yra \xc4\xafvairi\xc5\xb3 klasikini\xc5\xb3 fantastikos k\xc5\xabrini\xc5\xb3 realizacijos. Taip pat, Filipo Chose Farmerio \xe2\x80\x9eOzo Oratorius\xe2\x80\x9c (1983)._NEWLINE_Viljamo Gibsono ir Briuso Sterlingo romanas \xe2\x80\x9eSkirtum\xc5\xb3 variklis\xe2\x80\x9c (1992) da\xc5\xbenai laikomas termino steampunk pradininku. Jame apra\xc5\xa1oma alternatyvi Viktorijos epocha, ankstyvasis kiberpanko atitikmuo, kuriame kompiuteriai atsirado kartu su garo varikliais. Visgi, anks\xc4\x8diau \xc5\xa1\xc4\xaf termin\xc4\x85 pavartojo b\xc5\xabtent D\xc5\xbeeteris._NEWLINE_Kai kas stimpanko id\xc4\x97j\xc5\xb3 atsiradim\xc4\x85 nukelia dar anks\xc4\x8diau, iki Volto Disn\xc4\x97jaus filmo \xe2\x80\x9e20000 myli\xc5\xb3 po vandeniu\xe2\x80\x9c (1954), adaptuoto pagal \xc5\xbdiul\xc4\xaf Vern\xc4\x85. Filme puikiai i\xc5\xa1laikyta Viktorijos laik\xc5\xb3 atmosfera._NEWLINE_Prie \xc5\xbeanro i\xc5\xa1populiarinimo labai prisid\xc4\x97jo Alano Moro ir Kevino O\xe2\x80\x98Neilo dviej\xc5\xb3 \xe2\x80\x9eNe\xc4\xafprast\xc5\xb3 d\xc5\xbeentelmen\xc5\xb3 lygos\xe2\x80\x9c knyg\xc5\xb3 serija. \xc5\xa0i\xc5\xb3 knyg\xc5\xb3 ap\xc5\xbevalgose pirm\xc4\x85 kart\xc4\x85 da\xc5\xbenai naudotas \xc5\xbeanro pavadinimas \xe2\x80\x9estimpankas\xe2\x80\x9c._NEWLINE_Nors b\xc5\xabt\xc5\xb3 netikslu stimpanku vadinti ir tikrosios Viktorijos epochos k\xc5\xabrinius, kaip kad \xc5\xbdiulio Verno, Herberto Velso, Marko Tveno, Edgaro Alano Po ar Meri \xc5\xa0eli, n\xc4\x97ra joki\xc5\xb3 abejoni\xc5\xb3, kad \xc5\xa1i\xc5\xb3 ra\xc5\xa1ytoj\xc5\xb3 darbai buvo tiesioginis \xc4\xafkv\xc4\x97pimas dabartini\xc5\xb3 laik\xc5\xb3 stimpanko autoriams. Kartais Viktorijos epochos \xe2\x80\x9estimpankui\xe2\x80\x9c apib\xc5\xabdinti naudojamas terminas \xe2\x80\x9eklasikinis stimpankas\xe2\x80\x9c.\n_START_SECTION_\nStimpanko r\xc5\xab\xc5\xa1ys\n_START_PARAGRAPH_\nYra du pagrindiniai stimpanko po\xc5\xbeanriai: istorinis stimpankas ir magin\xc4\x97s fantastikos stimpankas._NEWLINE_Istorinis stimpankas labiau pretenduoja \xc4\xaf mokslin\xc4\x99 fantastik\xc4\x85, naudodamas alternatyvi\xc4\x85 istorij\xc4\x85, realias vietoves ir istorines asmenybes, ta\xc4\x8diau skirting\xc4\x85, \xe2\x80\x9estimpanki\xc5\xa1k\xc4\x85\xe2\x80\x9c technologij\xc4\x85. Magin\xc4\x97s fantastikos stimpanke \xc5\xa1ios technologijos egzistuoja visi\xc5\xa1kai i\xc5\xa1galvotuose pasauliuose, da\xc5\xbenai kartu su \xc4\xafvairiais legendiniais padarais ar anachronistin\xc4\x97mis technologijomis.\n_START_SECTION_\nMagin\xc4\x97s fantastikos stimpankas\n_START_PARAGRAPH_\nNuo 1990 m. \xc5\xbeanras i\xc5\xa1sipl\xc4\x97t\xc4\x97 u\xc5\xbe mokslin\xc4\x97s fantastikos rib\xc5\xb3, prad\xc4\x97jo ver\xc5\xbetis \xc4\xaf tradicin\xc4\x99 magin\xc4\x99 fantastik\xc4\x85 ar siaubo fantastik\xc4\x85. Magin\xc4\x97s fantastikos stimpankui priklauso k\xc5\xabriniai, kuriuose garu varomos technologijos kombinuojamos su magija ir kitais magin\xc4\x97s fantastikos pasaulio atributais. Vienas i\xc5\xa1 \xc5\xbeinomesni\xc5\xb3 magin\xc4\x97s fantastikos stimpanko autori\xc5\xb3 yra China Mieville. Kiti pavyzd\xc5\xbeiai\xc2\xa0\xe2\x80\x93 \xe2\x80\x9eFalken\xc5\xa1teino pilis\xe2\x80\x9c (vaidmen\xc5\xb3 \xc5\xbeaidimas), anime serialas \xe2\x80\x9eThe Vision of Escaflowne\xe2\x80\x9c, daug \xe2\x80\x9eFinal Fantasy\xe2\x80\x9c \xc5\xbeaidim\xc5\xb3 ir kompiuterinis vaidmen\xc5\xb3 \xc5\xbeaidimas \xe2\x80\x9eArcanum: Of steamworks and Magick Obscura\xe2\x80\x9c.'